ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου[1] (εφεξής «οδηγία για τη φορολογία της ενέργειας» ή «οδηγία»).

Σύμφωνα με το άρθρο 19 παράγραφος 1 της οδηγίας, εκτός από τις διατάξεις που προβλέπονται ειδικότερα στα άρθρα 5, 15 και 17, το Συμβούλιο μπορεί, αποφασίζοντας ομόφωνα μετά από πρόταση της Επιτροπής, να επιτρέπει σε κράτη μέλη να θεσπίσουν περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.

Στόχος της παρούσας πρότασης είναι να επιτραπεί στο Ηνωμένο Βασίλειο της Μεγάλης Βρετανίας και Βορείου Ιρλανδίας (ΗΒ) να θεσπίσει μειωμένο συντελεστή ειδικού φόρου κατανάλωσης για τα καύσιμα κίνησης (δηλαδή τη βενζίνη και το ντίζελ) σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας), και τις νήσους Scilly (στα ανοικτά των νοτιοδυτικών ακτών της Αγγλίας). Σύμφωνα με τις πληροφορίες που διαβίβασε το Ηνωμένο Βασίλειο, η τιμή των καυσίμων στις περιοχές που πρόκειται να επωφεληθούν από το μέτρο είναι κατά μέσο όρο κατά 0,10 GBP (περίπου 0,11 ευρώ) υψηλότερη ανά λίτρο σε σύγκριση με άλλα μέρη της χώρας. Οι υψηλότερες τιμές στις περιοχές αυτές οφείλονται στα υψηλότερα έξοδα μεταφοράς και διανομής, καθώς και στη χαμηλή πυκνότητα του πληθυσμού. Στόχος του μέτρου είναι να προσφερθεί ο μετριασμός των συνεπειών σε κάποιο βαθμό σε αντιστάθμιση για το υψηλό κόστος των καυσίμων κίνησης στις συγκεκριμένες περιοχές.

Το αίτημα και το γενικότερο πλαίσιο

Το άρθρο 19 παράγραφος 1 της οδηγίας προβλέπει ότι το Συμβούλιο μπορεί, αποφασίζοντας ομόφωνα μετά από πρόταση της Επιτροπής, να επιτρέπει σε κράτη μέλη να θεσπίσουν περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.

Με επιστολή της 23ης Μαρτίου 2011, σύμφωνα με το άρθρο 19 της οδηγίας, οι αρχές του Ηνωμένου Βασιλείου ενημέρωσαν την Επιτροπή ότι προτίθενται να εφαρμόσουν μειωμένο συντελεστή. Ο μειωμένος συντελεστής του ειδικού φόρου κατανάλωσης στα καύσιμα θα είναι κατά 0,05 GBP (περίπου 0,06 ευρώ) ανά λίτρο χαμηλότερος από τον κανονικό συντελεστή στο Ηνωμένο Βασίλειο (0,59 GBP ή περίπου 0,68 ευρώ). Αυτό σημαίνει ότι ο μειωμένος συντελεστής θα εξακολουθούσε να είναι σαφώς υψηλότερος από τον υφιστάμενο ελάχιστο συντελεστή της ΕΕ ανά 1.000 λίτρα, ο οποίος ανέρχεται σε 359 ευρώ για την αμόλυβδη βενζίνη και σε 330 ευρώ για το πετρέλαιο εσωτερικής καύσης.

Το Ηνωμένο Βασίλειο ζήτησε να εγκριθεί η μείωση αυτή για εξαετή περίοδο, το μέγιστο διάστημα που ορίζεται στο άρθρο 19 παράγραφος 2 της οδηγίας.

Σύμφωνα με τις αρχές του Ηνωμένου Βασιλείου, η τιμή των καυσίμων στις νήσους της Σκωτίας είναι υψηλότερη κατά 0,10 GBP περίπου (περίπου 0,11 ευρώ) ανά λίτρο από τον μέσο όρο για τις υπόλοιπες περιοχές του Ηνωμένου Βασιλείου. Στις νήσους Scilly είναι ακόμη υψηλότερη κατά περίπου 0,25 GBP (περίπου 0,28 ευρώ) ανά λίτρο πάνω από το μέσο όρο του Ηνωμένου Βασιλείου. Η μείωση κατά 0,05 GBP (περίπου 0,06 ευρώ) ανά λίτρο δεν πρόκειται να καλύψει πλήρως τη διαφορά στις τιμές, αλλά θα προσφέρει στους καταναλωτές ένα είδος αντιστάθμισης για τις υψηλότερες τιμές που αναγκάζονται να επωμισθούν.

Η υψηλή τιμή οφείλεται στο πρόσθετο κόστος της πώλησης καυσίμων σε αυτές τις περιοχές. Οι αρχές του Ηνωμένου Βασιλείου παραπέμπουν σε δύο πρωταρχικούς λόγους για αυτό το υψηλότερο κόστος:

1. Το υψηλότερο κόστος μεταφοράς και διανομής για την παράδοση καυσίμων στα νησιά που οφείλεται στο επιπλέον κόστος θαλάσσιας μεταφοράς/ μεταφοράς με φορτηγά οχήματα (μεγαλύτερες αποστάσεις και χρονικό διάστημα), το κόστος των πορθμείων, το κόστος λειτουργίας των τερματικών σταθμών και τα προσαυξημένα περιθώρια των προμηθευτών που σχετίζονται με την παράδοση χαμηλού όγκου καυσίμων. Αντίθετα, όλες οι ηπειρωτικές περιοχές της Αγγλίας και της Ουαλίας βρίσκονται σε ακτίνα 100 μιλίων (περίπου 160 χλμ.) από τουλάχιστον ένα διυλιστήριο και μπορούν να εξυπηρετηθούν άμεσα από βυτιοφόρα οχήματα. Το κόστος μεταφοράς προς τα νησιά της Σκωτίας εκτιμάται ότι είναι τουλάχιστον κατά 0,03 GBP υψηλότερο ανά λίτρο καυσίμου σε σύγκριση με την ηπειρωτική Σκωτία.

2. Ο μικρός αριθμός του εξυπηρετούμενου πληθυσμού (82.000 άτομα ηλικίας 16 ετών και άνω σε 100 νησιά) και ο περιορισμένος όγκος των καυσίμων που πωλούνται σε κάθε σημείο συνεπάγεται ότι τα πάγια έξοδα πρέπει να κατανέμονται στον μικρό όγκο των πωλήσεων. Ας τοποθετήσουμε τα πράγματα στο συγκεκριμένο πλαίσιο: στις περιοχές αυτές υπάρχουν συνολικά 65 πρατήρια καυσίμων. Τα πάγια έξοδα για το προσωπικό, τη μίσθωση των χώρων, τους φόρους, τη θέρμανση, το φως, το νερό, τη συντήρηση και τις επισκευές πρέπει να συνυπολογίζονται στην τελική τιμή πρατηρίου εκφραζόμενη σε πένες. Ο μέσος όγκος των καυσίμων που πωλούνται σε κάθε σημείο στις νήσους Σέτλαντ, στις Ορκάδες και στις Εβρίδες κυμαίνεται από 0,25 έως και 0,6 εκατομμύρια λίτρα το χρόνο, σε σύγκριση με 3,8 εκατομμύρια λίτρα για την υπόλοιπη Σκωτία. Για να καλυφθεί το κόστος λειτουργίας των πρατηρίων καυσίμων, για πωλήσεις ύψους 0,25-0,6 εκατομμυρίων λίτρων θα χρειαζόταν ένα περιθώριο 0,07-0,15 GBP ανά λίτρο, σε σύγκριση με περιθώριο 0,033 GBP ανά λίτρο για πωλήσεις ύψους 3,8 εκατομμυρίων λίτρων.

Το μειονέκτημα που αντιπροσωπεύουν οι υψηλότερες τιμές τις οποίες συνεπάγεται το αυξημένο μοναδιαίο κόστος παραγωγής έχει μεγάλη σημασία για τον τοπικό πληθυσμό, όπως ισχυρίζονται οι αρχές του ΗΒ, επειδή πολλοί από τους μόνιμους κατοίκους είναι υποχρεωμένοι να καλύπτουν σημαντικές αποστάσεις για να φτάσουν στο πλησιέστερο αστικό κέντρο τους, καθώς συχνά εξαρτώνται από ιδιωτικά μέσα μεταφοράς και επειδή οι περιοχές που επωφελούνται από το μέτρο ανήκουν στις περιοχές με σχετικά χαμηλό εισόδημα.

Εκτέλεση του μέτρου

Στο Ηνωμένο Βασίλειο, ο ειδικός φόρος κατανάλωσης επί των καυσίμων των οδικών μεταφορών καταλογίζεται στο σημείο όπου το καύσιμο φεύγει από το διυλιστήριο, όταν εισάγεται ή όταν εξέρχεται από αποθήκες αγαθών που υπόκεινται σε ειδικούς φόρους κατανάλωσης. Στην παρούσα χρονική στιγμή θα ήταν δύσκολο να προσδιοριστεί η ποσότητα των καυσίμων που προορίζονται για τις επιλέξιμες περιοχές.

Κατά συνέπεια, η απαλλαγή παρέχεται στο σημείο πώλησης στα επιλέξιμα νησιά, αποφεύγοντας έτσι κάθε κίνδυνο που προκύπτει από την εκτροπή καυσίμων με μειωμένο συντελεστή. Οι έμποροι λιανικής πώλησης καυσίμων στα νησιά θα καταχωρίζονται στο μητρώο της υπηρεσίας HM Revenue and Customs (HMRC) (Βρετανική Φορολογική και Τελωνειακή Διοίκηση) ως εξουσιοδοτημένοι μεταπωλητές και θα τους επιβάλλεται η υποχρέωση να μειώνουν την τιμή του λίτρου καυσίμου κατά το ποσό της τελωνειακής απαλλαγής από τα τέλη. Αυτοί με τη σειρά τους δικαιούνται να αξιώσουν την επιστροφή των τελών από την HMRC, σε τακτά διαστήματα, με βάση τα λίτρα καυσίμου που έχουν πωληθεί.

Πεδίο εφαρμογής

Το εδαφικό πεδίο εφαρμογής του μέτρου εκτείνεται σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας), και τις νήσους Scilly (στα ανοικτά των νοτιοδυτικών ακτών της Αγγλίας). Το μέτρο απευθύνεται σε μεμονωμένους ιδιώτες, αλλά όλες οι αγορές, συμπεριλαμβανομένων των αγορών εμπορικού χαρακτήρα, θα επωφεληθούν από το χαμηλότερο φορολογικό συντελεστή. Με βάση τις πληροφορίες που διαβιβάστηκαν από τις αρχές του ΗΒ, από τα εν λόγω οχήματα στα οποία είχε χορηγηθεί άδεια κυκλοφορίας στα νησιά το 2009, το 85% ήταν ιδιωτικής χρήσης, ενώ το 15% ανήκε σε εταιρείες.

Επιχειρήματα των αρχών του Ηνωμένου Βασιλείου σχετικά με τις επιπτώσεις του μέτρου στην εσωτερική αγορά

Οι αρχές του Ηνωμένου Βασιλείου δεν πιστεύουν ότι το μέτρο θα επηρεάσει την εύρυθμη λειτουργία της εσωτερικής αγοράς. Οι μεγαλύτερες οργανώσεις που υπάρχουν στα νησιά είναι οι φορείς του δημόσιου τομέα, όπως τα συμβούλια της τοπικής αυτοδιοίκησης και οι φορείς παροχής υπηρεσιών στον τομέα της υγείας. Υπάρχει ευρύ φάσμα επιχειρήσεων στα νησιά, αλλά αυτές παρουσιάζουν την τάση να έχουν χαμηλότερο κύκλο εργασιών σε σύγκριση με τον μέσο όρο σε όλο το Ηνωμένο Βασίλειο. Σύμφωνα με τις αρχές του Ηνωμένου Βασιλείου, οι εταιρείες στις ενδιαφερόμενες περιοχές εμφανίζουν μέσο κύκλο εργασιών της τάξης των 1,4 εκατομμυρίων GBP περίπου, σε αντιδιαστολή με τον μέσο όρο του Ηνωμένου Βασιλείου που ανέρχεται σε 5,7 εκατομμύρια GBP περίπου.

Το Ηνωμένο Βασίλειο υπογραμμίζει ότι η απαλλαγή δεν καλύπτει πλήρως τη διαφορά κόστους ανάμεσα στα νησιά και την ηπειρωτική χώρα του Ηνωμένου Βασιλείου, με αποτέλεσμα να είναι οικονομικά ασύμφορο για τους ανθρώπους να ταξιδεύουν από την ηπειρωτική χώρα στα νησιά για να επωφεληθούν από το ειδικό καθεστώς.

Επιπλέον, όπως διατείνεται το Ηνωμένο Βασίλειο, οι επιχειρήσεις που επωφελούνται από τα μέτρα αποτελούν μόνο ανταγωνιστές μικρού μεγέθους στις αγορές στις οποίες δραστηριοποιούνται.

Υφιστάμενες διατάξεις στον τομέα τον οποίο αφορά η πρόταση

Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας.

Αξιολόγηση του μέτρου βάσει του άρθρου 19 της οδηγίας 2003/96/ΕΚ

Λόγοι ειδικής πολιτικής

Το άρθρο 19 παράγραφος 1 πρώτο εδάφιο της οδηγίας ορίζει τα ακόλουθα:

«Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.»

Το μέτρο που προβλέπεται από το Ηνωμένο Βασίλειο συνίσταται στη μείωση των ειδικών φόρων κατανάλωσης επί των καυσίμων που διατίθενται στην αγορά σε ορισμένες περιοχές του εδάφους του, και ειδικότερα σε όλες τις νήσους των Εσωτερικών και Εξωτερικών Εβρίδων, στις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας), και τις νήσους Scilly (στα ανοικτά των νοτιοδυτικών ακτών της Αγγλίας). Ο στόχος είναι να μεταβληθούν οι τιμές πρατηρίου στις περιοχές αυτές και να προσεγγίσουν τον μέσο όρο του Ηνωμένου Βασιλείου. Το υψηλότερο μοναδιαίο κόστος και συνεπεία αυτού οι τιμές πρατηρίου στις εν λόγω περιοχές οφείλονται στο υψηλότερο κόστος μεταφοράς και διανομής και στις χαμηλότερες οικονομίες κλίμακας.

Μπορεί να συναχθεί το συμπέρασμα ότι η βούληση να εφαρμοσθεί μειωμένος συντελεστής ειδικού φόρου κατανάλωσης επί των καυσίμων στις εν λόγω περιοχές, εξαιτίας των ειδικών γεωγραφικών συνθηκών τους, εκπορεύεται από λόγους ειδικής πολιτικής.

Συνοχή με τις άλλες πολιτικές και στόχους της Ένωσης

Στόχος του μέτρου είναι να αντισταθμίσει εν μέρει το υψηλότερο μοναδιαίο κόστος και ως εκ τούτου και τις τιμές πρατηρίου για τα καύσιμα στα εν λόγω νησιά, μέσα από την άμεση φορολογική απαλλαγή στο σημείο πώλησης .

Το μέτρο περιορίζεται σε ό,τι είναι αναγκαίο για τον σκοπό αυτό. Ειδικότερα, η απαλλαγή περιορίζεται στη (σχετικά μικρή) ποσότητα των καυσίμων που πωλούνται στα νησιά.

Το ποσό της απαλλαγής παραμένει εξάλλου χαμηλότερο από το πρόσθετο κόστος της πώλησης καυσίμων στις περιοχές αυτές και εξακολουθεί να είναι, παρομοίως, κατώτερο από τη διαφορά ανάμεσα στις τιμές των καυσίμων που εφαρμόζονται εκεί και τις αντίστοιχες τιμές που ισχύουν στην ηπειρωτική χώρα.

Αναφορικά με το θέμα αυτό, η Επιτροπή επισημαίνει ότι ο συντελεστής του ειδικού φόρου κατανάλωσης θα μειωθεί κατά 0,05 GBP ανά λίτρο προϊόντος. Ωστόσο, σύμφωνα με τις πληροφορίες που δόθηκαν από τις αρχές του Ηνωμένου Βασιλείου, το πρόσθετο κόστος μεταφοράς για τις καλυπτόμενες περιοχές είναι κατά 0,03 GBP ανά λίτρο υψηλότερο από τον μέσο όρο του Ηνωμένου Βασιλείου, ενώ το κόστος λειτουργίας για τα πρατήρια καυσίμων υπολογίζεται ότι θα είναι υψηλότερο, με αποτέλεσμα το προσαυξημένο περιθώριο να κυμαίνεται από 0,07 GBP έως 0,15 GBP ανά λίτρο περίπου, σε σύγκριση με μέσο όρο 0,033 GBP ανά λίτρο για το Ηνωμένο Βασίλειο .

Συνέπεια αυτού είναι να διατηρούνται τα φορολογικά κίνητρα για την ενεργειακή αποδοτικότητα σε επίπεδα τουλάχιστον ίσα με εκείνα που επικρατούν στην ηπειρωτική χώρα.

Τέλος, παρά την απαλλαγή, η φορολογική επιβάρυνση για τα καύσιμα που καταναλώνονται στις εν λόγω γεωγραφικές περιοχές θα εξακολουθήσει να είναι σαφώς υψηλότερη από τα ελάχιστα επίπεδα φορολογίας που ορίζονται στην οδηγία 2003/96/ΕΚ.

Μπορεί συνεπώς να συναχθεί το συμπέρασμα ότι το μέτρο συμβιβάζεται με τις πολιτικές που εφαρμόζει η Ένωση στους τομείς της υγείας, του περιβάλλοντος, της ενέργειας και των μεταφορών.

Υπό τις συνθήκες που εκτέθηκαν προηγουμένως, το μέτρο φαίνεται επίσης αποδεκτό σε συνάρτηση με την εύρυθμη λειτουργία της εσωτερικής αγοράς και την ανάγκη κατοχύρωσης θεμιτών όρων για τον ανταγωνισμό. Ειδικότερα, λόγω του νησιωτικού χαρακτήρα των περιοχών στις οποίες εφαρμόζεται και της μέτριας μείωσης του συντελεστή, δεν αναμένεται ότι θα έχει ως αποτέλεσμα μεταβολές στην κατανάλωση καυσίμων, προσελκύοντας καταναλωτές εκτός των εν λόγω περιοχών.

Περίοδος εφαρμογής του μέτρου και εξέλιξη του πλαισίου της ΕΕ για τη φορολόγηση της ενέργειας

Η Επιτροπή προτείνει να καθοριστεί ότι η περίοδος εφαρμογής είναι ίση με το ανώτατο επιτρεπόμενο όριο που προβλέπεται από την οδηγία 2003/96/ΕΚ, δηλαδή εξαετής. Η περίοδος αυτή φαίνεται ενδεδειγμένη, ώστε να παρασχεθεί στις αρχές του Ηνωμένου Βασιλείου η δυνατότητα να προβούν σε συλλογή πληροφοριών με σκοπό την αξιολόγηση των αποτελεσμάτων του μέτρου και να κατοχυρωθεί για τις επιχειρήσεις και τους καταναλωτές που επωφελούνται από το μέτρο η βεβαιότητα σε επαρκή βαθμό.

Ωστόσο, για να μην υπονομευθούν οι μελλοντικές γενικότερες εξελίξεις του υφιστάμενου νομικού πλαισίου, είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα εναρμονίζεται η παρούσα άδεια, η ισχύς της παρούσας απόφασης λήγει την ημέρα κατά την οποία θα αρχίσουν να εφαρμόζονται οι εν λόγω τροποποιημένοι κανόνες.

Πιο συγκεκριμένα, γίνεται παραπομπή στην πρόταση την οποία υπέβαλε η Επιτροπή στις 13 Απριλίου 2011 [COM(2011)169]. Σύμφωνα με την πρόταση αυτή, η φορολογία της ενέργειας θα διαχωρίζεται σε δύο σκέλη. Το σύστημα αυτό θα είναι διαφορετικό από το αντίστοιχο της οδηγίας 2003/96/ΕΚ, όπως αυτό έχει σήμερα, και στο οποίο βασίζεται η παρούσα άδεια.

Εάν το Συμβούλιο εγκρίνει ένα τέτοιο νέο σύστημα και εάν η Επιτροπή κρίνει ότι η άδεια που προτείνεται με το παρόν έγγραφο εξακολουθεί να δικαιολογείται, θα εξετάσει θετικά και έγκαιρα κάθε αίτημα προερχόμενο από το Ηνωμένο Βασίλειο για την έκδοση παρόμοιας άδειας προσαρμοσμένης σε αυτό το νέο σύστημα, έτσι ώστε να προβλεφθεί η συνέχεια που επιδιώκεται από το άρθρο 2 παράγραφος 1 της παρούσας πρότασης.

Κανόνες για τις κρατικές ενισχύσεις

Μετά τη μείωση που προβλέπεται από τις αρχές του Ηνωμένου Βασιλείου, οι φορολογικοί συντελεστές για τη βενζίνη και το ντίζελ στις σχετικές περιοχές θα εξακολουθήσουν να συμμορφώνονται με το ελάχιστο επίπεδο φορολογίας βάσει του άρθρου 7 της οδηγίας 2003/96/ΕΚ. Το μέτρο εμπίπτει επομένως στον λεγόμενο γενικό κανονισμό απαλλαγής κατά κατηγορία (κανονισμός (ΕΚ) αριθ. 800/2008)[2] και απαλλάσσεται κατά συνέπεια από την υποχρέωση προηγούμενης κοινοποίησης.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Η παρούσα πρόταση βασίζεται σε αίτημα του Ηνωμένου Βασιλείου και αφορά μόνο το εν λόγω κράτος μέλος.

Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

Εκτίμηση επιπτώσεων

Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σκοπός της πρότασης είναι να επιτραπεί στο Ηνωμένο Βασίλειο να παρεκκλίνει από τις γενικές διατάξεις της οδηγίας 2003/96/ΕΚ του Συμβουλίου και να εφαρμόσει, εντός καθορισμένων ορίων, διαφοροποιημένα επίπεδα φορολογίας για το πετρέλαιο εσωτερικής καύσης και την αμόλυβδη βενζίνη.

Νομική βάση

Το άρθρο 19 της οδηγίας 2003/96/ΕΚ του Συμβουλίου.

Αρχή της επικουρικότητας

Ο τομέας της έμμεσης φορολογίας που καλύπτεται από το άρθρο 113 της ΣΛΕΕ δεν υπάγεται στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.

Εντούτοις, η άσκηση των συντρεχουσών αρμοδιοτήτων των κρατών μελών στον συγκεκριμένο τομέα είναι αυστηρά ρυθμισμένη και οριοθετημένη με βάση το υφιστάμενο ενωσιακό δίκαιο. Δυνάμει του άρθρου 19 της οδηγίας 2003/96/ΕΚ, μόνο το Συμβούλιο μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν δύνανται να υποκαταστήσουν το Συμβούλιο.

Η πρόταση τηρεί συνεπώς την αρχή της επικουρικότητας.

Αρχή της αναλογικότητας

Η πρόταση τηρεί την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου.

Επιλογή νομικής πράξης

Προτεινόμενη πράξη: Απόφαση του Συμβουλίου.

Το άρθρο 19 της οδηγίας 2003/96/ΕΚ προβλέπει μόνο αυτό το είδος μέτρου.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Το μέτρο δεν συνεπάγεται καμία οικονομική και διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.

2011/0232 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στο Ηνωμένο Βασίλειο να εφαρμόσει μειωμένα επίπεδα φορολογίας για τα καύσιμα που καταναλώνονται στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly, σύμφωνα με το άρθρο 19 της οδηγίας 2003/96/ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας[3], και ιδίως το άρθρο 19 παράγραφος 1,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

3. Με επιστολή της 23ης Μαρτίου 2011, το Ηνωμένο Βασίλειο ζήτησε την άδεια να εφαρμόσει μειωμένο συντελεστή ειδικού φόρου κατανάλωσης για το πετρέλαιο εσωτερικής καύσης και την αμόλυβδη βενζίνη στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας), και τις νήσους Scilly (στα ανοικτά των νοτιοδυτικών ακτών της Αγγλίας), σύμφωνα με το άρθρο 19 της οδηγίας 2003/96/ΕΚ.

4. Στις περιοχές αυτές, οι τιμές για το πετρέλαιο εσωτερικής καύσης και την αμόλυβδη βενζίνη είναι υψηλότερες από τις μέσες τιμές στο υπόλοιπο έδαφος του Ηνωμένου Βασιλείου, με αποτέλεσμα να περιέρχονται οι τοπικοί καταναλωτές καυσίμων σε μειονεκτική θέση. Η διαφορά των τιμών οφείλεται στο επιπλέον κόστος ανά μονάδα που απορρέει από τη γεωγραφική θέση των νησιών, τον μικρό αριθμό του πληθυσμού τους και την παράδοση σχετικά περιορισμένου όγκου καυσίμων.

5. Η φορολογική μείωση δεν υπερβαίνει το μέτρο που είναι απαραίτητο για να αντισταθμιστεί το πρόσθετο κόστος ανά μονάδα με το οποίο επιβαρύνονται οι καταναλωτές στις θιγόμενες γεωγραφικές περιοχές.

6. Οι μειωμένοι συντελεστές της φορολογίας θα υπερβαίνουν τους ελάχιστους συντελεστές που καθορίζονται στο άρθρο 7 της οδηγίας 2003/96/ΕΚ.

7. Λαμβάνοντας υπόψη τον νησιωτικό χαρακτήρα των περιοχών στις οποίες εφαρμόζεται και τη μέτρια μείωση του συντελεστή, το μέτρο αυτό δεν θα προκαλέσει μεταβολή που να συνδέεται ειδικά με την προμήθεια καυσίμων.

8. Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης θεμιτών συνθηκών ανταγωνισμού και είναι συμβιβάσιμο με τις πολιτικές της Ευρωπαϊκής Ένωσης για την υγεία, το περιβάλλον, την ενέργεια και τις μεταφορές.

9. Όπως έπεται από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει του παρόντος άρθρου πρέπει να είναι αυστηρά περιορισμένη χρονικά. Για να κατοχυρώνεται για τις ενδιαφερόμενες επιχειρήσεις και καταναλωτές η βεβαιότητα σε επαρκή βαθμό, η άδεια χορηγείται για περίοδο έξι ετών. Ωστόσο, για να μην υπονομευθούν οι μελλοντικές γενικότερες εξελίξεις του υφιστάμενου νομικού πλαισίου, είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συμβαδίζει η παρούσα άδεια, η ισχύς της παρούσας απόφασης λήγει την ημέρα κατά την οποία θα αρχίσουν να εφαρμόζονται οι κανόνες σχετικά με το εν λόγω τροποποιημένο σύστημα.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Με την παρούσα εξουσιοδοτείται το Ηνωμένο Βασίλειο να εφαρμόσει μειωμένους φορολογικούς συντελεστές για την αμόλυβδη βενζίνη και το πετρέλαιο εσωτερικής καύσης σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly.

Η μείωση από τον κανονικό εθνικό συντελεστή φορολογίας για την αμόλυβδη βενζίνη ή το πετρέλαιο εσωτερικής καύσης, αντίστοιχα, δεν είναι μεγαλύτερη από το πρόσθετο κόστος των λιανικών πωλήσεων στις εν λόγω γεωγραφικές περιοχές σε σύγκριση με το μέσο κόστος των λιανικών πωλήσεων στο Ηνωμένο Βασίλειο και δεν υπερβαίνει ποσό 50 GBP ανά 1.000 λίτρα προϊόντος.

2. Οι μειωμένοι συντελεστές πρέπει να συμμορφώνονται με τις απαιτήσεις της οδηγίας 2003/96/ΕΚ, και ιδίως με τους ελάχιστους συντελεστές που καθορίζονται στο άρθρο 7.

Άρθρο 2

Η παρούσα απόφαση εφαρμόζεται από την 1η Νοεμβρίου 2011 και η ισχύς της λήγει στις 31 Οκτωβρίου 2017.

Ωστόσο, εάν το Συμβούλιο, αποφασίζοντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν εναρμονίζεται η παρούσα άδεια, η παρούσα απόφαση λήγει την ημέρα κατά την οποία αρχίζει η εφαρμογή των κανόνων για το εν λόγω τροποποιημένο σύστημα.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.

Βρυξέλλες,

Για το Συμβούλιο

Ο Πρόεδρος

[1] Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας, ΕΕ L 283 της 31.10.2003, σ. 51.

[2] Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008 , για την κήρυξη ορισμένων κατηγοριών ενισχύσεων ως συμβατών με την κοινή αγορά κατ' εφαρμογή των άρθρων 87 και 88 της Συνθήκης (Γενικός κανονισμός απαλλαγής κατά κατηγορία), ΕΕ L 214 της 9.8.2008.

[3] ΕΕ L 283 της 31.10.2003, σ. 51.